Kaukėnai (Jasnojė)

**Kaukėnai** (arba ***Kaukiemis***, skalvių k. *Skuldeinē*, , nuo 1938 m. *Kuckerneese*, 1945–1946 m. , nuo 1946 m. rugsėjo 7 d. ***Jasnojė***, ) – gyvenvietė Rusijoje, Kaliningrado srities šiaurinėje dalyje, Slavsko rajone, 17 km į šiaurės vakarus nuo Gastų, prie Kaukės upelio. Nuo 2008 m. birželio 30 d. Jasnojės kaimo gyvenvietės centras.

## Etimologija

Skalvos žemės kaimo pavadinimas *Skuldeinē* skalviškos, *Kaukėnai* – lietuviškos kilmės. Pastarasis siejamas su čia pratekančiu Kaukės upeliu.

## Istorija

Kaukiemis – sena prūsų gyvenvietė Nemuno deltoje, žinoma nuo XIII a. Kaukėnai ilgai gyvavo saloje tarp Rusnės, Gilijos ir Kaukės upių. XIV a. kryžiuočiai čia pastatė pilaitę, prie jos kūrėsi gyvenvietė. Nuo 1576 m. bažnytinis dvaras. XVI a. viduryje Kaukėnuose įkurta viena pirmųjų Mažojoje Lietuvoje evangelikų liuteronų parapija, pastatyta bažnyčia. 1661 m. pastatyta didelė bažnyčia ir Kaukiemis gavo miestelio statusą. Apie 1557 m. įkurta parapinė mokykla, kurioje mokytojavo ir Aleksandras Rodūnionis jaunesnysis, XIX a. – Liudvikas Pasargė. XVII a. pabaigoje pastatyti Prūsijos kunigaikščio medžioklės namai. XIX a. Kaukėnuose veikė 4 spaustuvės, 5 knygrišyklos. Lietuviškas knygas 1872–1894 m. spausdino J. H. Lemano, 1870–1871 m. – R. Vyskės spaustuvės.

1818–1871 m. Prūsijos karalystės Rytų Prūsijos provincijos, 1871–1918 m. Vokietijos imperijos, 1918–1933 m. Veimaro respublikos, 1933–1945 m. Trečiojo reicho Gumbinės apygardos Lankos apskrities kaimas. 1938 m. prijungtos Kaplaniškės ir Kukernesės dvaras, kurio vardu pavadintas ir miestelis. 1947–2008 m. Jasnojės apylinkės (*Ясновский cовет*) centras. 1992 m. prijungti Didieji Aglaviškiai ir Skuldainiai.

Po Antrojo pasaulinio karo iš TSRS atkeltų kolonistų senasis kultūros palikimas buvo naikinamas, įrengiant apsauginį pylimą sunaikintos senovinės kapinaitės, kiti pastatai griuvo neprižiūrimi. 1945 m. bažnyčia paversta sandėliu, o vėliau (apie 1985 m.), kai po kilusio gaisro sudegė stogo konstrukcijos, teliko sienos.

|}

## Gyventojai

### Lietuviai

Iki XVIII a. pradžios didžiosios vokiečių kolonizacijos beveik visi Kaukėnų ir apylinkių gyventojai buvo lietuvininkai. 1848 m. parapijai priklausė 7894 žmonės, 3762 jų (47, 6 %) save laikė lietuvininkais. Pamaldos lietuvių kalba laikytos iki 1934 m. 1938 m. buvo 4492 gyventojai.

### Žymūs žmonės

Kaukėnuose dirbo Mažosios Lietuvos kultūrai nusipelnę dvasininkai:
* 1547–1579 m. Aleksandras Rodūnionis vyresnysis,
* 1579–1593 m. Aleksandras Rodūnionis jaunesnysis,
* 1728–1749 m. Jonas Berendas,
* 1809–1824 m. Kristijonas Vitichas,
* 1850–1858 m. Karolis Heinricis,
* 1858–1873 m. Karolis Neisas,
* 1873–1891 m. Kristupas Sturys,
* 1891–1905 m. superintendantas Rudolfas Denukaitis.

## Apylinkės gyvenvietės

Apylinkės teritorijoje buvo šios gyvenvietės:

## Šaltiniai

## Nuorodos
* Губин А.Б. Топонимика Калининграда. Реки и водоемы // Калининградские архивы. – Калининград, 2007. – Вып. 7. – С. 197–228.
* Населенные пункты Калининградской области: краткий спр. / Ред. В.П. Ассоров, В.В. Гаврилова, Н.Е. Макаренко, Э.М. Медведева, Н.Н. Семушина. – Калининград: Калинингр. кн. изд-во, 1976.
* Населенные пункты Калининградской области и их прежние названия = Ortsnamenverzeichnis Gebiet Kaliningrad (nordliches Ostpreussen) / Сост. Е. Вебер. – Калининград: Нахтигаль, 1993.
* Jasnojė foto-planeta.com
* Александр Беленький . Умирающий посёлок не хочет умирать ; mirror  // LiveJournal, 11 марта, 9:03